b"\n_START_ARTICLE_\nUhersky Brodas\n_START_SECTION_\nIstorija\n_START_PARAGRAPH_\nPavadinimas \xc4\x8dek. Uhersk\xc3\xbd Brod rei\xc5\xa1kia 'vengr\xc5\xb3 brasta' arba 'brasta \xc4\xaf Vengrij\xc4\x85'._NEWLINE_Uhersky Brodo istorija atsekama iki X a. 1272\xc2\xa0m. miestas tapo toks reik\xc5\xa1mingas, kad \xc4\x8cekijos karalius Otokaras II suteik\xc4\x97 jam karali\xc5\xa1kojo miesto status\xc4\x85._NEWLINE_XVI a. buvo trumpas miesto aukso am\xc5\xbeius, kai miestas klest\xc4\x97jo valdomas Jono i\xc5\xa1 Kunovici\xc5\xb3 (\xc4\x8dek. Jan z Kunovic). Tuo metu mieste buvo pastatyta rotu\xc5\xa1\xc4\x97 ir valdytojo r\xc5\xabmai. Gerieji laikai pasibaig\xc4\x97 XVII a. prad\xc5\xbeioje, kai miest\xc4\x85 \xc4\x97m\xc4\x97 puldin\xc4\x97ti vengrai._NEWLINE_V\xc4\x97liau mieste \xc4\x97m\xc4\x97 augti vokie\xc4\x8di\xc5\xb3 ir \xc5\xbeyd\xc5\xb3 bendruomen\xc4\x97s. XIX a. mieste \xc4\x97m\xc4\x97 vystytis pramon\xc4\x97, bet jis i\xc5\xa1laik\xc4\x97 b\xc5\xabding\xc4\x85 charakter\xc4\xaf._NEWLINE_Art\xc4\x97jantis Antrasis pasaulinis karas paskatino mieste pramon\xc4\x97s vystym\xc4\x85. Jame atsidar\xc4\x97 \xc5\xa1auli\xc5\xb3 ginkl\xc5\xb3 gamykla \xc4\x8cesk\xc3\xa1 zbrojovka Uhersk\xc3\xbd Brod, tapusi regiono pramon\xc4\x97s centru. Karo metais miestas prarado miestui svarbi\xc4\x85 \xc5\xbeyd\xc5\xb3 bendruomen\xc4\x99, kurios paminklu liko \xc5\xbeyd\xc5\xb3 kapin\xc4\x97s.\n_START_SECTION_\n\xc5\xbdymios vietos\n_START_PARAGRAPH_\nPaskutiniais metais miest\xc4\x85 \xc4\x97m\xc4\x97 lankyti vis daugiau turist\xc5\xb3. Juos traukia netoliese esantys Balt\xc5\xb3j\xc5\xb3 Karpat\xc5\xb3 nacionalinis parkas ir Karpatus kertantys dvira\xc4\x8di\xc5\xb3 mar\xc5\xa1rutai. Mieste turistai praleid\xc5\xbeia 1-2 dienas._NEWLINE_Mieste yra Jana\xc4\x8deko alaus darykla, tiekianti al\xc5\xb3 vietiniam regionui. Alaus daryklos pavadinim\xc4\x85 da\xc5\xbenai sieja su \xc4\x8dek\xc5\xb3 kompozitoriumi Leo\xc5\xa1u Jana\xc4\x8deku, bet i\xc5\xa1 tikr\xc5\xb3j\xc5\xb3 jie nesusij\xc4\x99._NEWLINE_Kalvoje netoli miesto yra observatorija. Nuo 1961\xc2\xa0m. veikianti observatorija buvo finansuota ir pastatyta miesto gyventoj\xc5\xb3. 2009\xc2\xa0m. obervatorija planavo \xc4\xafkurti planetarium\xc4\x85, kuris u\xc5\xbesiimt\xc5\xb3 \xc5\xa1vietimu."